kardosdrur/scandi-wiki huggingface dataset:
Toms

Toms Gruppen A/S er en dansk konfekturevirksomhed, der producerer og sælger chokolade og andre sukkervarer.

Firmanavn 
Navnet Toms stammer fra deres navne: Trojel og Meyer (s'et blev tilføjet af hensyn til placeringen i slikautomater, hvor man ikke var glade for at have 'Tom' stående).

Historie 

Den 23. februar 1924 blev virksomheden optaget i Aktieselskabs-Registret med Reg.Nr. 6777. Virksomheden blev grundlagt på Vesterbrogade i København af apoteker/grosserer Hans Jørgen Wilhelm Trojel, kontorist Frants Vilhelm Trojel og apoteker/grosserer Victor Hans Meyer. 

Allerede året efter flyttede firmaet til et nyt fabriksanlæg på Prags Boulevard 47-49. I starten fungerede firmaet som grossist med salg af andre fabrikkers produkter, men fra 1925 påbegyndte de deres egen produktion. I årene efter 2. verdenskrig voksede Toms under ledelse af Victor B. Strand sig stor med overtagelse af Anthon Berg og Pingvin Lakrids. I 1971 blev Galle & Jessen pålægschokolade en del af Toms og fungerer stadig som egne brands. Dengang flyttede de af praktiske årsager produktionen af pålægschokolade til Toms. I dag er Toms logoet også kommet uden på pakkerne. Inden for de senere år har man opkøbt blandt andet Bonbon i 2001 og nogle udenlandske virksomheder inden for samme branche.

Produkter 
Toms og dens tilknyttede virksomheder producerer kendte slikmærker som Ga-Jol, Bogø Chokolade og Spunk. Produkterne omfatter blandt andet:
Chokoladebarer, f.eks. Yankie Bar og Holly Bar
Chokoladeskildpadder og -frøer
Guld Barre i mange varianter
Pålægschokolade
Paradisnødder mm.
Guldkarameller

Økonomiske forhold 
I 2005 havde Toms en nettoomsætning på ca. 1,75 mia kr. og en overskudsgrad på 4,8%. Virksomheden beskæftiger ca. 1.700 medarbejdere i Danmark, Sverige og England.
I Danmark arbejder ca. 850, dels i en sukkervarefabrik på Avedøre Holme, dels i hovedkvarteret placeret i Ballerup, hvor chokoladefabrikken er tegnet af Arne Jakobsen i 1962.
I Sverige produceres sukkervarer på en fabrik i Habo ved Jönköping.

Den administrerende direktør har siden 2014 været Carsten L. Thomsen.

Gerda og Victor B. Strands Fond ejer alle aktierne i Toms Gruppen A/S.

Direktion 

 1925: Vilhelm Nicolai August Schmidt (jf. folketælling 1925)
1943-1970: Anders N. Neergaard
 1970-1991: Ehlers Friis-Mikkelsen 
1980-2002: Hans Rysgaard, Koncerndirektør
 1991-2000: Mikael Olufsen
 2000-2005: Per Harkjær
 2005-2014: Jesper Møller
 2014-nu: Carsten L. Thomsen

Kilder 

 
Chokoladevirksomheder
Etableret i 1924
Leverandører til Det Kongelige Danske Hof
Virksomheder i Ballerup
Barregreb

Et barregreb eller barrégreb er en guitarteknik, som især bruges til akkordspil. Barregrebet forekommer ved, at man med pegefingeren presser alle strengene ned lige inden et af båndene, så tonerne fra hver streng hæves med et antal halvtoner svarende til det valgte bånd (regnet fra halsen). Selve barregrebet suppleres normalt ved, at de tre øvrige fingre presser andre nærtliggende bånd, så det giver den ønskede akkord.

Guitar
Raymond Barre

Raymond Barre (født 12. april 1924, død 25. august 2007) var en fransk økonom og politiker. 

Han var oprindeligt professor i økonomi ved Institut d'études politiques de Paris. I den forbindelse blev han rådgiver for daværende præsident Valéry Giscard d'Estaing, og han blev af denne udpeget som premierminister i 1976, en post han beholdt til 1981, skønt han ikke havde været medlem af noget politisk parti. Barre var desuden medlem af Europa-Kommissionen fra 1967-1970.

I 1988 stillede Barre op til præsidentvalget for partiet UDF, men fik kun tredjehøjeste stemmetal efter François Mitterrand og Jacques Chirac. Han var Lyons borgmester fra 1995 til 2001.

Eksterne henvisninger 

Frankrigs premierministre
Borgmestre fra Frankrig
Præsidentkandidater fra Frankrig
Økonomiministre fra Frankrig
Økonomer fra Frankrig
Eyvind Johan-Svendsen

Eyvind Severin (Johan-) Svendsen (5. januar 1896 i København – 10. oktober 1946 på Frederiksberg) var en dansk skuespiller.

Han var søn af komponisten og dirigenten Johan Svendsen.

Uddannet fra Det kongelige Teaters Elevskole 1917.

Herefter optræden ved Dagmarteatret frem til 1926. Fra 1926 til 1939 var han engageret ved Det kongelige Teater, kun afbrudt af et enkelt års ophold på Det ny Teater.

I radioen spillede han en lang række roller, og han nåede at indspille flere film.

Udvalgt filmografi 
 Præsten i Vejlby – 1931
 Hotel Paradis – 1931
 7-9-13 – 1934
 Tyrannens fald – 1942
 Møllen – 1943
 Det brændende spørgsmål – 1943
 Otte akkorder – 1944
 Brevet fra afdøde – 1946

Eksterne henvisninger 
 
 

Skuespillere fra Danmark
Personer fra København
Florissante periode

Den florissante periode er en betegnelse for perioden 1778-1807 i Danmarks historie, hvor handelen i København oplevede en voldsom vækst.

Opblomstringen skyldtes Danmarks neutralitet under de mange krige, der prægede perioden, og de københavnske købmænd udnyttede neutraliteten ved dels at overtage de handelsruter, som de krigsførende nationer ikke længere kunne besejle, dels ved at fragte krigsførende nationers ladninger pro forma under dansk flag. Det sidste var forbudt ifølge de internationale konventioner og bragte Danmark på kollisionskurs med bl.a. England. Perioden endte med Københavns bombardement og Danmarks indtræden i Napoleonskrigene.

Danmark i 1700-tallet
Danmark i 1800-tallet
Lene Køppen

Lene Køppen (født 5. maj 1953) er en tidligere dansk badmintonspiller. 

På toppen af sin karriere vandt hun blandt andet verdensmesterskabet i damesingle og mixeddouble (med Steen Skovgaard) i 1977 samt den prestigefyldte All England-turnering i damesingle i 1979 og 1980.

Hun er uddannet tandlæge og arbejder i Rudersdal Kommune som overtandlæge.

Hædersbevisninger 
 Lene Køppen er optaget i dansk idræts Hall of Fame.

Eksterne henvisninger 

Badmintonspillere fra Danmark
Kvindelige sportsudøvere
Medlemmer af dansk idræts Hall of Fame
Tandlæger fra Danmark
Betty Söderberg

Betty Helene Eva Voss Söderberg (6. november 1910 i München, Tyskland – 27. oktober 1993) var en dansk skuespillerinde.

Hun var datter af den svenske forfatter Hjalmar Söderberg.

Efter endt uddannelse fra Det kongelige Teaters Elevskole i 1932 optrådte hun 1-2 år på teatret inden hun kom til Betty Nansen Teatret, hvor hun fik engagementer frem til 1939.

Hun fik en række roller i radioen, indspillede nogle film, men stoppede så sin karriere inden hun nåede at runde 40 år.

Hun var i mange år gift med professor Hakon Stangerup og er mor til forfatterne Helle Stangerup og Henrik Stangerup.

Filmografi 
 Tango – 1933
 Under byens tage – 1938
 Alarm – 1938
 Blaavand melder storm – 1938
 De tre, måske fire – 1939
 Vagabonden – 1940
 Et skud før midnat – 1942
 Møllen – 1943
 Hr. Petit – 1948

Betty Söderberg på print 
Henrik Stangerup: Datter af. Scener om en mor

Eksterne henvisninger 
 
 

Skuespillere fra Danmark
Personer fra München
Else Skouboe

Else Skouboe (19. december 1898 i Lemvig – 12. december 1950 på Frederiksberg) var en dansk skuespiller.

Hun blev uddannet på Det kongelige Teaters Elevskole i 1918 og debuterede i 1919 på Aarhus Teater.

Hun fik for alvor store teaterroller, da hun op gennem 1930'erne og 1940'erne blev knyttet til bl.a. Dagmarteatret, Det ny Teater og Det kongelige Teater. Nogle vil endnu huske Else Skouboe som Lady Teazle i Richard Brinsley Sheridans (1751-1816) Bagtalelsens Skole på Folketeatret i 1945.

Hun indspillede kun en enkelt talefilm, nemlig Tango fra 1933.

Hun blev den 3. december 1918 gift med skuespiller Hans W. Petersen med hvem hun fik to børn. Parret blev skilt i 1925. Hun giftede sig anden gang den 9. december 1933 med direktør Christian Ditlev Reventlow. Også dette ægteskab blev opløst.

Hædersbevisninger 
 1936 Teaterpokalen
 1940 Tagea Brandts Rejselegat

Eksterne henvisninger 
 
 Dansk Kvindebiografisk Leksikon
 

Teaterskuespillere fra Danmark
Modtagere af Tagea Brandts Rejselegat
Personer fra Lemvig
Personer i Dansk Kvindebiografisk Leksikon
Personer i Dansk Biografisk Leksikon
Personer i Kraks Blå Bog (afdøde)
Danskere i 1900-tallet
Filmskuespillere fra Danmark
Modtagere af Teaterpokalen
Per Pedersen

Per Werner Pedersen (født 30. marts 1969) er en dansk tidligere fodboldlandsholdsspiller, der i perioden 1991-1997 nåede seks landskampe med to scoringer.

Han fik sit gennembrud for Odense Boldklub, hvor han spillede fra 1995 til 1997. Han fik allerede sin debut på landsholdet med to kampe i 1991, men herefter måtte han vente indtil den 9. november 1996, før han igen kunne trække i rødt og hvidt. I kampen i Parken den 9. november mødte landsholdet Frankrig i en venskabskamp. Per Pedersen stod for det enlige mål i 1-0-sejren. Han var herefter med i tre VM-kvalifikations kampe, men spillede sin sidste landskamp den 8. juni 1997 mod Bosnien-Hercegovina.
I januar 1997 drog han med Ligalandsholdet på et træningsophold i USA, hvorunder han i en venskabskamp 22/1 i Los Angeles mod et udvalgt amerikansk landshold, præsterede at score samtlige danske mål i en 4-1 sejr, hvilket var stærkt medvirkende til at han umiddelbart herefter kunne opnå en lukrativ kontrakt med Blackburn Rovers fra den engelske Premier League. 

Fra 1997 til 1999 spillede Per Pedersen i Blackburn Rovers. Da han skiftede til Blackburn for omkring 25 millioner danske kroner var det den hidtil største handel mellem en dansk og en udenlandsk klub. Han slog dog aldrig igennem i England og vendte i 1999 tilbage til OB, der var på vej tilbage i Superligaen efter en sæson i 1. division.

Privat 
Per Pedersen var tidligere gift med håndboldspiller Anja Byrial Hansen, og har fem børn fra tidligere forhold.

Referencer

Eksterne henvisninger 
 

Fodboldlandsholdsspillere fra Danmark
Fodboldspillere fra Odense Boldklub
Fodboldspillere fra Blackburn Rovers F.C.
Fodboldspillere fra Borussia Mönchengladbach
Fodboldspillere fra RC Strasbourg
Spar Dame (opera)

Spar Dame (russisk: Пиковая дама, Pikovaja dama) er en opera i tre akter af Tjajkovskij. Librettoen, der bygger på en novelle af Aleksandr Pusjkin, er skrevet af komponistens bror, Modest Tjajkovskij. Operaen blev uropført på Mariinskij-teatret i Sankt Petersborg den 19. december 1890.

Før i tiden blev operaen almindeligvis opført på fransk under den titel, hvorunder den kendes internationalt i dag: Pique-Dame. Nu om dage opføres den næsten kun på russisk. Spar Dame hører til de almindeligt opførte operaer. Den havde senest premiere på Det Kongelige Teater i København den 8. oktober 2000, iscenesat af Kasper Bech Holten og med Stig Fogh Andersen, Lone Koppel og Tina Kiberg i hovedpartierne. Der findes flere indspilninger af værket.

Eksterne referencer 

Operaer på russisk
Pjotr Tjajkovskij
Aleksandr Pusjkin
Stig Enemark

Stig Enemark (født 1. februar 1943) er professor ved Institut for Samfundsudvikling og Planlægning under Det teknisk-naturvidenskabelige Fakultet på Aalborg Universitet.

Stig Enemark er oprindelig uddannet landinspektør fra Den Kongelige Veterinær- og Landbohøjskole i 1966.

Stig Enemark er i dag en kapacitet såvel nationalt som internationalt inden for samfundsudvikling og planlægning. Han er blandt andet udpeget af Verdensbanken som såkaldt "Capacity Building Expert" og har desuden en lang række direktørposter bag sig i Den Internationale Landinspektørforening (FIG ~Federation Internationale Geometré). I 2006 blev Stig Enemark valgt til Verdenspræsident for FIG, perioden 2007 til 2010.

Sociologer fra Danmark
Professorer fra Aalborg Universitet
Faglitterære forfattere fra Danmark
Dansksprogede forfattere fra Danmark
Landinspektører
Personer i Kraks Blå Bog
Ansatte ved Aalborg Universitet
Kurt Moll

Kurt Moll (født 11. april 1938 i Buir, død 5. marts 2017) var en tysk operasanger (bas).

Som barn spillede Kurt Moll cello og sang i skolekor. Dirigenten af dette kor rådede ham til at koncentrere sig om sangen. Han studerede ved Köln Hochschule für Musik under Emmy Müller.

Som 20-årig begyndte han at synge på operaen i Köln. Der blev han indtil 1961, hvorefter han sang i tre år i Mainz og fem år i Wuppertal. I 1969 skrev han kontrakt med Hamburgische Staatsoper. Herefter skulle han komme til at synge på alle de store europæiske operascener. 

Sin amerikanske debut fik han på San Francisco Opera som Gurnemanz i Richard Wagners Parsifal i 1974. Debuten på The Metropolitan Opera fulgte fire år senere, da han sang Landgreven i Tannhäuser, Rocco i Fidelio, og Sparafucile i Rigoletto.

Han har indspillet mange plader med store dirigenter. I 1991 vandt han en Grammy for sin indspilning af Rhinguldet (Das Rheingold).

Han boede i Köln med sin familie.

Referencer 

Operasangere fra Tyskland
Konservative Studenter

Konservative Studenter (KS) er en borgerlig studenterpolitisk forening ved Aarhus Universitet. Foreningen arbejder primært med studenter- og uddannelsespolitiske emner, men afholder også arrangementer, foredrag og debatter med kendte mennesker fra ind- og udland. Mest markant udgiver foreningen Årsskriftet Critique, der siden 2008 har etableret sig som en stemme i den borgerlige idedebat. Årsskriftet fik i 2011 en lillebror i form af netmagasinet Replique.

Historie 
Foreningen stiftedes den 4. september 1934 på foranledning af byens store KU-afdeling og dennes formand A. Munch. Dens virke stod i de første mange år i forlængelse af Konservativ Ungdom og Studenterforeningen på Aarhus Universitet. Da universitetet indtil 1960erne stadigvæk var lille, var foreningens omfang til stadighed begrænset.

Fra slutningen af 1950erne oplevede foreningen en stærk vækst, som kulminerede i årene 1964-1968, hvor foreningen var universitets største politiske forening og man begyndte udgivelsen af tidsskriftet Critique. I forbindelse med studenteroprøret mistede foreningen sin position og gik i midten af 70erne i dvale. Først i 1983 kom der igen for alvor liv i foreningen, som prøvede at høste frugterne af yuppie-bølgen og gøre sig gældende i Studenterpolitik. Siden har foreningen virket kontinuerligt på Aarhus Universitet.

Foreningen af Borgerlige Jurister 
I 1992 stiftedes Konservative Jurister, en underforening til KS, som havde til formål at bedrive studenterpolitik specifikt på jurastudiet på Aarhus Universitet. Foreningen er selvstændig og har sine egne vedtægter og sin egen bestyrelse, men er ikke adskilt fra det bredere KS. Konservative Jurister skiftede med tiden navn til Foreningen af Borgerlige Jurister.

En kort årgang fandtes også Konservative Politologer.

Formænd 

 2013 - 2015 Hans Henrik Juhl
2015 - 2016 Anders Staunsbjerg Brogner
2016 - 2017 Henrik Dahlin
 2017 - 2020 Kim Risbjerg Madsen
2020 - Matias Tidemand Sørensen

Landspolitisk arbejde 
Foreningen er medlem af Konservative Studerendes Landsorganisation og er i dag den største medlemsforening på landsplan.

Referencer

Eksterne henvisninger
 Konservative Studenter 
 Konservative Jurister 

Studenterforeninger ved Aarhus Universitet
Etableret i 1934
Elev- og studenterbevægelsen
Herpes

Herpes er en viral sygdom, forårsaget af virus fra herpesvirus-familien herpesviridae, der refererer til 218 kendte arter af herpesvirus, som inficerer mennesker og dyr. Det medicinske term 'herpesvirus' refererer til en gruppe af 8 herpesvira, som deler en række karakteristika og som kan inficere mennesker. Hvor mange fagfolk omtaler de 8 herpesvira som herpes, forbinder ikke-fagfolk ofte herpes med udbrud ved munden (herpes labialis), og/eller herpes på kønsorganerne (herpes genitalis). Herpes er disse steder forårsaget af herpes simplex virus 1 og 2.

Herpes Simplex Virus 1 
Sygdomme: Læsioner ved munden (forkølelsessår), næsen, halsen, øjnene, fingrene, penis, vagina, endetarm

Komplikationer: Blindhed, neonatal herpes, hjernebetændelse (encephalitis), meningitis, muligvis ansigtslammelse (Bell's palsy)

Smitteveje: Hudkontakt og kropsvæske (skedesekret, sæd, tårer og spyt, samt fra mor til nyfødt under fødslen

Behandling: Antiviral medicin

Vaccine: Nej

Herpes Simplex Virus 2 
Sygdomme: Oftest udbrud ved penis, vagina, endetarm, og i sjældne tilfælde læsioner ved munden (forkølelsessår), og i øjnene

Komplikationer: Blindhed, neonatal herpes, hjernebetændelse (encephalitis), meningitis, muligvis ansigtslammelse (Bell's palsy)

Smitteveje: Hudkontakt og kropsvæske (skedesekret, sæd, tårer og spyt), samt fra mor til nyfødt under fødslen

Behandling: Antiviral medicin

Vaccine: Nej

Varicella-zoster virus (VZS) 
Sygdomme: Skoldkopper og helvedsild

Komplikationer: Lungebetændelse, hepatitis, hjernebetændelse og postherpetisk neuralgi

Smitteveje: Hudkontakt og luftbåren smitte

Behandling: Antiviral medicin

Vaccine: Til børn Varilix, til ældre over 60 år findes Zostavax

Cytomegalovirus 
Sygdomme: Oftest er der ikke forbundet nogen sygdom med infektion, dog ses mononukleose af og til  

Komplikationer: Gravide som bliver smittet, risikerer at få et barn med en række problemer. Folk som har et dårligt immunforsvar, grundet fx HIV, kemoterapi eller organtransplantation, kan opleve at virusset reaktiveres 

Smitteveje: Luftbåren smitte, fra blod og transplanterede organer 

Behandling: Antiviral medicin

Vaccine: Nej

Human herpes Virus 6 
Sygdomme: Roseola i småbørn

Komplikationer: hjernebetændelse (encephalitis)

Smitteveje: Luftbåren smitte

Behandling: Ingen

Vaccine: Nej

Human herpes Virus 7 
Sygdomme: Udslæt og kløe på kroppen ved børn

Komplikationer: 

Smitteveje: Luftbåren smitte

Behandling: Ingen

Vaccine: Nej

Epstein-Barr virus (EBV) 

Epstein-Barr virus er en oncovirus

Sygdomme: Mononukleose (kyssesyge)

Komplikationer: Infektion i lever og milt

Smitteveje: Luftbåren smitte og kropsvæske (spyt)

Behandling: Nej

Vaccine: Nej

Kaposis sarcoma associereret virus (KSHV) 
Kaposis sarcoma associereret virus er en oncovirus

Sygdomme: Hudkræft (oftest ved HIV-patienter)

Komplikationer:  Spredning af kræft til andre steder i kroppen

Smitteveje: Ukendt

Behandling: Antiviral medicin

Vaccine: Nej

Referencer

  

Virussygdomme
Herpesviridae
Præstbjerg

Præstbjerg er et stort kuperet vestjysk hedeområde i Vind Sogn beliggende nogle få kilometer nord for Ørnhøj ved primærrute 11.

Området har en varieret natur med såvel hede som egekrat, skov, samt Præstbjerg Sø og Præstbjerg Bæk. I den østlige del af området, hvor bl.a. søen findes, finder man Præstbjerg Naturcenter, der er et rekreativt område på 176 hektar med lejrplads, naturlegeplads, undervisningslokaler, samt et omfattende stisystem. Centeret, der blev indviet i 2003, har stier egnede til kørestolsbrugere og gangbesværede personer.

Bakken Præstbjerg på 93 m.o.h. er beliggende i området.

Eksterne kilder/henvisninger 
 Præstbjerg Naturcenter

Naturområder i Danmark
Bakkedrag i Danmark
Herning Kommunes geografi
Stenaldercenter Ertebølle

Stenaldercenter Ertebølle er et museum og oplevelsescenter, som beskæftiger sig med Ertebøllekulturen.
Centeret ligger ved Limfjorden og har som idegrundlag at skildre naturen og menneskers livsbetingelser omkring Ertebølle for 6.000-7.000 år siden. Udstillingen rummer en række arkæologiske fund, f.eks. redskaber udført i flint eller i ben.

Et udsnit af en rekonstrueret køkkenmødding fortæller om datidens føde. Her afsløres det, at man fra havet hentede fisk og østers, og at man i de store skove kunne jage vildsvin, kronhjort, rådyr, elg og urokse.

En rekonstrueret boplads giver eksempler på, hvordan datidens hytter kan have set ud. Man kan her opleve, hvordan flint forarbejdes til økser og andre redskaber.

I 2013 blev centeret overdraget til Vesthimmerlands Museum. Den 15. juni 2019 åbnede Stenaldercenter Ertebølle et nyt udendørs oplevelseslandskab med hytter, værksteder og mulighed for at sejle i stammebåd.

Eksterne henvisninger 
 Stenaldercentret i Ertebølle på Vesthimmerlands Museums hjemmeside

Historiske museer i Danmark
Museer i Region Nordjylland
Frilandsmuseer i Danmark
Bygninger, konstruktioner og anlæg i Vesthimmerlands Kommune
Center Ertebølle
Kronkoloni

Kronkoloni er betegnelse for en koloni under kontrol af en monark (kronen) modsat den koloniform, hvor private handelskompagnier fik lov til at etablere kolonier, fx Virginia Company og det danske Ostindisk Kompagni. Nogle kolonier startede som kompagnikolonier, men blev senere kronkolonier, eksempelvis Dansk Vestindien.

I takt med afkolonisering er mange kronkolonier blevet selvstændige eller har skiftet til anden styreform. De britiske er nu samlet i Britisk oversøisk territorium. Blandt de mere kendte kan nævnes:
 Straits Settlements siden 1946 kendt som Singapore (uafhængighed i 1965).
 Cypern, 1960.
 Hongkong, 1997.
 Guldkysten, 1957.

Kolonialisme
Britiske imperium
Heinkel He 178

Heinkel He 178 var verdens første turbojetfly og havde sin debut i 1939. Den havde en topfart på 650 km/t og var derfor det hurtigste fly på daværende tidspunkt.

Eksterne henvisninger 

Eksperimentalfly
Luftwaffe
Fly fra 2. verdenskrig
Militærfly fra Tyskland
1-motors jetfly
Arne Haugen Sørensen

Arne Haugen Sørensen (født 27. april 1932 i København) er en dansk maler og grafiker. Han er stort set autodidakt og havde sin debut i 1953 på Kunstnernes Efterårsudstilling. Han har modtaget adskillige priser og hædersbevisninger, blandt andet Eckersberg Medaljen (1975) og Thorvaldsen Medaljen (1984); han er medlem af kunstnersammenslutningen Grønningen. Arne Haugen Sørensen er repræsenteret på de fleste danske kunstmuseer, men er også kendt for udsmykningen i en lang række danske kirker. Han har også lavet udsmykning i Indenrigsgården i Københavns Lufthavn (1989) og Folketeatret i København (1991).

Statens Museum for Kunst har flere malerier af Haugen Sørensen.

Arne er bror til billedhuggeren Jørgen Haugen Sørensen.

Siden 1981 har Arne Haugen Sørensen været bosat i Andalusien.

I 2018 havde Marie Breyens film om Arne Haugen Sørensen premiere i Grand Teatret. Filmen hedder Vandringsmanden.

Arne Haugen Sørensen Museum i Videbæk 

Den 10. september 2017 blev Arne Haugen Sørensen Museum indviet i Videbæk.

Museet er en tilbygning til Vestjyllands Kunstpavillon, der åbnede i 2012. Både Kunstpavillonen og Arne Haugen Sørensen Museum er tegnet af arkitekt Henning Larsen og ligger i Videbæk Anlæg.

Priser og legater

Værker i det offentlige rum 

Note

Kirkeudsmykninger

Referencer

Eksterne henvisninger 
 
 kunstonline 
 Nye altertavler 

Kunstnere på finansloven
Malere fra Danmark
Personer fra København
Modtagere af Eckersberg Medaillen
Danskere i 1900-tallet
Personer i Dansk Biografisk Leksikon
Personer i Kraks Blå Bog
Modtagere af Thorvaldsen Medaillen
Jerusalem (flertydig)

Jerusalem kan henvise til flere artikler:

 Jerusalem – hovedstaden i Israel
 Jerusalem (hymne) - hymne
 Jerusalem-distriktet – administrativt distrikt i Israel
 Jérusalem – opera af Giuseppe Verdi
 Jerusalem (roman) – roman af Selma Lagerlöf
 Jerusalem (film) – film fra 1996 af Bille August
 Jerusalem (dokumentarfilm) – merikansk dokumentarfilm fra 2014 af Daniel Ferguson
 Johann Friedrich Wilhelm Jerusalem
 Siegfried Jerusalem – (f. 1940) tysk operatenor